वालिङलाई मेयर कप
पहिलो मिनेटमै सफल थापाले गरेको गोल निर्णायक भएपछि वालिङ नगरपालिकाले आइतबार सम्पन्न प्रथम मेयर कप फुटबलको उपाधि हात पारेको छ ।
बागलुङ — पहिलो मिनेटमै सफल थापाले गरेको गोल निर्णायक भएपछि वालिङ नगरपालिकाले आइतबार सम्पन्न प्रथम मेयर कप फुटबलको उपाधि हात पारेको छ ।फाइनलमा शक्तिशाली मानिएको पोखरा महानगरपालिकालाई वालिङले १–० ले स्तब्ध पार्दै ट्रफी कब्जा गरेको हो । खेलमा पोखरा आक्रामक देखिएको थियो तर उसका कुनै पनि प्रहार गोलमा परिणत हुन सकेनन् । खेलमा वालिङका गोलरक्षक राजुबाबु थापाले उत्कृष्ट प्रदर्शन गरेका थिए ।क्वाटरफाइनलमा कुश्माविरुद्ध ७ र सेमिफाइनलमा गोरखाविरुद्ध ८ गोल गरेर चर्चा कमाएको पोखराले फाइनलमा पनि त्यस्तै प्रभाव देखाउने अनुमान गरिएको थियो । तर मैदानमा त्यस्तो भएन । अघिल्ला खेलमा ह्याट्रिक गरेका पोखराका भीषण गुरुङ र विजय श्रेष्ठले पनि फाइनलमा गतिलो प्रदर्शन गर्न सकेनन् ।सुरुमै अग्रता लिएपछि वालिङले रक्षात्मक खेलमा जोड दिएको थियो । बागलुङ नगरपालिकाले सहिद दिवसको अवसरमा आयोजना गरेको मेयरकपको विजेता वालिङले २ लाख २२ हजार २ सय २२ रुपैयाँ पायो । उपविजेता पोखराले १ लाख ११ हजार १ सय ११ मा चित्त बुझायो ।नकआउटको आधारमा आयोजित प्रतियोगितामा पोखराका भीषण गुरुङ उत्कृष्ट गोलकर्ता, पोखराकै विशास गुरुङ उत्कृष्ट गोलकिपर, लक्ष्मण जीसी उत्कृष्ट डिफेन्डर र टंकप्रसाद गुरुङ मिडफिल्डर घोषित भए । वालिङका केशर थापा उत्कृष्ट प्रशिक्षकका रूपमा पुरस्कृत भए भने अनुशासित टिमको पुरस्कार व्यास नगरपालिकाले हात पार्‍यो ।